Noer-Soeltan (Kasaks: Нұр-Сұлтан, Nur-Sultan, Russies: Нур-Султан), tot 2019 onderskeidelik bekend as Astana, Akmola, Tselinograd of Akmolinsk, is sedert 1997 die hoofstad en tweede grootste stad van Kasakstan naas Almati met 'n oppervlakte van 710,2 km² en 'n bevolking van meer as een miljoen in 2017. Die stad is langs die Isjimrivier, in Kasakstan Esil genoem, geleë. Voor 1997 was Noer-Soeltan 'n onbeduidende stad in die sentrum van Kasakstan met sy tipiese steppeklimaat. Nadat dit deur president Noersoeltan Nazarbajef tot die nuwe hoofstad van die land en 'n simbool van nasionale eenheid verklaar is, is internasionaal bekende argitekte soos Norman Foster uitgenooi om nuwe geboue te ontwerp. Na die aftrede van president Noersoeltan Nazarbajef op 20 Maart 2019 is Astana na Noer-Soeltan herdoop. Die stad is in 1824 deur Siberiese Kosakke gestig as 'n vesting aan die bopunt van die Ishimrivier. Die stad het die naam Akmolinsk. In 1961 word die stad herdoop tot Tselinograd en tot die hoofstad van die Sowjet-gebied van die "Maagdeland" (in Russies: "tselina") verklaar.